b'\n_START_ARTICLE_\nZvezdnate no\xc4\x8di\n_START_SECTION_\nVsebina\n_START_PARAGRAPH_\nRoman opisuje zgodbo ene izmed najuspe\xc5\xa1nej\xc5\xa1ih jugoslovanskih alpinisti\xc4\x8dnih odprav v Himalajo iz leta 1986, med katero so njeni \xc4\x8dlani mno\xc5\xbei\xc4\x8dno osvojili dva osemtiso\xc4\x8daka v Karakorumu. Avtor, Du\xc5\xa1an Jelin\xc4\x8di\xc4\x8d, je osvojil 8047 metrov visok Broad Peak. Kakor je zna\xc4\x8dilno za alpinisti\xc4\x8dni roman, podrobno opisuje njihovo pot, tabore, te\xc5\xbeave z vremenom in birokracijo, poleg tega pa opisuje tudi \xc4\x8dlovekovo notranjost. V nasprotju z alpinisti\xc4\x8dnimi romani se ne osredoto\xc4\x8da na \xc4\x8dlovekovo juna\xc5\xa1tvo, temve\xc4\x8d na \xc5\xa1ibkosti, ki se poka\xc5\xbeejo v skrajnih razmerah.\n_START_SECTION_\nOcene in nagrade\n_START_PARAGRAPH_\nJe \xc5\xa1e danes najbolj mednarodno nagrajeno literarno delo slovenskega pisatelja. Zanj je dobil nagrade Vstajenje, ITAS - Srebrni osat za planinsko literaturo v okviru gorni\xc5\xa1kega festivala v Trentu, nagrado Bancarella Sport, posebno nagrado italijanskega olimpijskega odbora CONI in mednarodno nagrado Giuseppe Acerbi.'